एटा के प्रेम गंगा गेस्ट हाउस में आयोजित किसान पंचायत को संबोधित करते हुए भाकियू अध्यक्ष ने कहा कि मोदी सरकार ने नोटबंदी लागू करके इस देश की अर्थव्यवस्था को चौपट कर दिया और इसका सीधा असर किसानों पर भी पड़ा। किसानों को उनकी फसल का वाजिब मूल्य नहीं मिल पा रहा, समर्थन मूल्य घोषित करने की बातें महज एक छलावा हैं। किसान धोखे में आने वाला नहीं। सरकार ने जीएसटी लागू की, इसके कारण भी किसान की जेबों पर असर पड़ा। उन्होंने कहा कि भाजपा 50 साल तक सत्ता में रहने का सपना देख रही है, लेकिन 2019 में भी इसकी वापसी नहीं हो पाएगी।